Predkladacia  správa

Dôvodom predloženia tohto materiálu na rokovanie vlády Slovenskej republiky je vydanie rozhodnutia o privatizácii časti zdravotníckeho zariadenia (ďalej len “ZZ”) Fakultná nemocnica Nitra - časť, Zubná poliklinika Párovce (stará), Koceľova  29, Nitra, priamym predajom spoločnosti DIA - NE, spol. s r.o., Koceľova 29, 949 01 Nitra.

1.	Vymedzenie privatizovaného majetku
Fakultná nemocnica Nitra bola zriadená Zriaďovacou listinou Ministerstva zdravotníctva SR Číslo 3724/1991-A/VIII-1 zo dňa 9.12.1991 ako štátna príspevková organizácia s právnou subjektivitou s pôvodným názvom "Nemocnica s poliklinikou Nitra", so sídlom v Nitre, ul. Špitálska 6, s účinnosťou od 1. januára 1992. Rozhodnutím o zmene zriaďovacej listiny Nemocnice s poliklinikou Nitra Číslo: M/2436/2002, SOČ/4106/2002-práv. zo dňa 26.6.2002 sa zmenil názov organizácie na Fakultná nemocnica Nitra, s účinnosťou od 1. júla 2002. 
	Časť zdravotníckeho zariadenia Fakultná nemocnica Nitra bola zaradená do privatizácie uznesením vlády SR č. 577 zo dňa 20. 6. 2001. Základný privatizačný projekt bol na MSPNM SR predložený dňa 2.4.2002.
Minister zdravotníctva SR listom, ktorý sme obdržali dňa 3.7.2003, potvrdil pokračovanie v privatizácii tohto zdravotníckeho zariadenia podľa zákona č. 92/1991 Zb. o podmienkach prevodu majetku štátu na iné osoby v znení neskorších predpisov.
Podľa § 10 ods. 7 zákona č. 92/1991 Zb. v znení neskorších predpisov informácia 
o predložení  základného privatizačného projektu bola zverejnená v dennej tlači distribuovanej celoštátne dňa 26.4.2002.
Privatizovaný majetok časti zdravotníckeho zariadenia sa nachádza v katastrálnom území mesta Nitra, jedná sa o 1 budovu, zastavané pozemky a priľahlé pozemky.
    		Do privatizácie podľa základného privatizačného projektu vstupuje časť majetku        privatizovaného subjektu tvorená 4 výstupmi: Poliklinika Vráble, Poliklinika Klokočina Nitra, Poliklinika Chrenová Nitra a Zubná poliklinika Párovce (nová), ktoré boli privatizované spôsobom bezodplatný prevod na príslušné mesto a 1 výstupom: Zubná poliklinika Párovce (stará) so spôsobom privatizácie priamy predaj.

Hlavným predmetom činnosti  zdravotníckeho zariadenia je poskytovanie primárnej ambulantnej liečebno-preventívnej starostlivosti a  špecializovanej ambulantnej  starostlivosti. V Zubnej poliklinike Párovce (stará) sa poskytuje špecializovaná zdravotná starostlivosť v neštátnych zariadeniach - v dializačnom stredisku v odbore nefrológia a v ambulancii v odbore nefrológia a neurológia. 

Údaje o rozsahu a štruktúre majetku časti “ZZ” Fakultná nemocnica Nitra - Zubnej polikliniky Párovce (starej) k dátumu spracovania privatizačného projektu, t.j. 
k 31. 12. 2003  (v tis. Sk):

     Aktíva (majetok spolu)	  835	
     v tom:                                                                    		
     Neobežný majetok                        	    835	
     z toho: Dlhodobý nehmotný majetok                                                          	0	
                  Dlhodobý hmotný majetok                                   	835	
     z toho:  pozemky	703	
                  budovy, haly, stavby	132	
                  Stroje, prístroje a zariadenia	0	
     obežný majetok	0	
     ostatné akt. a prechodné účty aktív	0	
		
     Záväzky privatizované spolu                                            	0	
		
     Vlastné imanie určené k prevodu                                                 835

2. Návrhy privatizačných projektov a podnetov

Základný privatizačný projekt časti Fakultnej nemocnice v Nitre  bol vypracovaný vedením zdravotníckeho zariadenia Fakultná nemocnica Nitra a navrhuje privatizovať  časť ZZ v piatich  výstupoch:
     Poliklinika Vráble, Poliklinika Klokočina, Nitra, Poliklinika  Chrenová, Nitra, Zubná poliklinika Párovce (nová), so spôsobom privatizácie bezodplatný prevod na mestá Vráble a Nitra a Zubná poliklinika Párovce (stará), Koceľova  29, Nitra so spôsobom privatizácie priamy predaj záujemcovi, ktorý bude vybraný vo výberovom konaní.
Ministerstvo zdravotníctva SR ako zriaďovateľ ZZ vo svojom stanovisku k základnému privatizačnému projektu   zo dňa  7.2.2002 uvádza, že v súlade s návrhom postupu 2. etapy privatizácie zdravotníckych zariadení súhlasí s navrhovanou metódou privatizácie v základnom privatizačnom projekte Nemocnice s poliklinikou Nitra - s bezodplatným prevodom Polikliniky Vráble, Polikliniky Klokočina, Polikliniky Chrenová, Polikliniky Párovce, zubná - nová na obec a s priamym predajom Polikliniky Párovce, zubná - stará vopred určenému záujemcovi a navrhuje bezodplatný prevod Polikliniky Vráble na mesto Vráble, Polikliniky Klokočina, Polikliniky Chrenová, Polikliniky Párovce, zubná - nová na mesto Nitra a priamy predaj Polikliniky Párovce, zubná - stará výberovým konaním. 

   	MH SR eviduje nasledovné podnety na privatizáciu časti zdravotníckeho zariadenia – Fakultná nemocnica Nitra – časť Zubná poliklinika Párovce (stará), Koceľova 29, Nitra:

1.	DIA - NE, s.r.o., Koceľova 29, 949 01 Nitra, konateľ spoločnosti  MUDr.  Karol  Mariš,  zo dňa 7.8.2001
     2.   MUDr. Eva Krčmáriková, Ľ. Okánika 8, 949 01 Nitra, zo dňa 12.10.2001

3. Postup posudzovania privatizačného projektu a výberu nadobúdateľa privatizovaného majetku
Základný privatizačný projekt zdravotníckeho zariadenia Fakultná nemocnica Nitra bol po posúdení odbornými útvarmi MSPNM SR prerokovaný v pracovnej komisii 
MH SR dňa 11.8.2004. 
       		 Komisia odporučila privatizovať časti zdravotníckeho zariadenia Polikliniku Vráble, Polikliniku Klokočina, Nitra, Polikliniku Chrenová, Nitra a Zubnú polikliniku   Párovce (novú), spôsobom privatizácie bezodplatný prevod na  mestá Vráble a Nitra. Časť - Zubnú polikliniku Párovce (starú), Koceľova 29, Nitra odporučila komisia privatizovať spôsobom priamy predaj záujemcovi, ktorý bude vybraný vo výberovom konaní na MH SR. Následne pristúpilo MH SR k príprave výberového konania pre výber nadobúdateľa privatizovaného majetku časti zdravotníckeho zariadenia.

       Ministerstvo písomne oslovilo známych záujemcov o privatizovaný majetok    časti ZZ Fakultná nemocnica Nitra - časť Zubná poliklinika Párovce (stará), so žiadosťou o doplnenie ich podnetov pre potreby výberového konania, s termínom predloženia ponúk do 3.12.2004. V  stanovenom termíne  ponuku do výberového konania predložil jediný záujemca - spoločnosť DIA - NE, spol. s r.o., Koceľova  29, 949 01 Nitra. 
Komisia MH SR pre výber nadobúdateľa privatizovaného majetku priamym predajom, zriadená ministrom hospodárstva, posúdila predloženú ponuku dňa 2.2.2005 s nasledovným výsledkom: 
  Spoločnosť DIA - NE, spol. s r.o. Nitra ako jediný záujemca, ktorý predložil svoju ponuku do výberového konania na privatizáciu časti majetku ZZ Fakultná nemocnica Nitra - časť Zubná poliklinika Párovce (stará) splnil zároveň všetky podmienky výberového konania. Spoločnosť DIA -NE, spol. s r.o. má budovu Zubnej polikliniky Párovce (stará) už od roku 1998 v prenájme od FN Nitra a poskytuje v ňom zdravotnú starostlivosť v odbore nefrológia na hemodialyzačnom stredisku a nefrologickej ambulancii. Predmetnú budovu, ktorá bola v zlom technickom stave (budova nebola niekoľko rokov využívaná), uvedená spoločnosť so súhlasom prenajímateľa zrekonštruovala na vlastné náklady vo výške cca 5,5 mil Sk a vytvorila účelové zariadenie s vysokým hygienickým a priestorovým štandardom. Spoločnosť ponúkla za nadobudnutie predmetnej časti zdravotníckeho zariadenia kúpnu cenu vo výške 840 000,- Sk. V zmysle predloženého podnikateľského zámeru plánuje spoločnosť investovať do objektu i ďalšie finančné prostriedky, a to na rekonštrukciu kotolne, výmenu strechy a okien. Odbornú úroveň poskytovania zdravotnej starostlivosti spoločnosť garantuje odbornými zástupcami, ktorí sú zároveň spoločníkmi spoločnosti DIA - NE, s.r.o. Pre kvalitu poskytovanej liečby má nesporný význam aj používanie moderného prístrojového vybavenia, do nákupu ktorého spoločnosť DIA - NE, spol. s r.o. už v predchádzajúcom období investovala svoje finančné prostriedky (ide konkrétne napr. o úpravovňu vody, dialyzačné monitory, EKG, defibrilátor). Za účelom zlepšenia starostlivosti o pacientov uvedená spoločnosť vo svojom podnikateľskom zámere uvažuje i s rozšírením spolupráce s dietológom a psychológom. 
Výberová komisia odporučila ako nadobúdateľa časti majetku zdravotníckeho zariadenia Fakultná nemocnica Nitra - časť Zubná poliklinika Párovce (stará), Koceľova 29, Nitra, spoločnosť  DIA - NE, spol.  s r.o., Koceľova 29, 949 01 Nitra.

ZÁVER :

       Ministerstvo hospodárstva Slovenskej republiky navrhuje vláde Slovenskej republiky vydať rozhodnutie o privatizácii časti zdravotníckeho zariadenia Fakultná nemocnica Nitra - časť  Zubná poliklinika Párovce (stará), Koceľova 29, Nitra priamym   predajom spoločnosti DIA - NE, spol. s r.o., Koceľova 29, 949 01 Nitra.